Gondolatok az indulás előtt, és annak pillanatában

Falvai Berill, 9.C

Virradt a hajnal. A felkelő Nap sugarai a horizonton áttörve meleg színekbe bújtatták a felettünk kóválygó felhőket.

*De indulni kellett.*

Oly gyönyörűnek látszott minden. Az ég, a fák szerteágazó bonyodalma, az úton fekvő kavicsok időpróbált élei, a simára meszelt fehér falak pedig tündököltek. Csípős szellő kapott bele a menetelő asszonyok szoknyájába, ezzel meglibbentve azokat.

Szülőföldünk talán tud a sorsunkról. Búcsúzik, bár könnye nem ered; inkább szívfájdító szépségével int nekünk, kik a hosszú évek során magunk is gyermekeivé váltunk.

Vissza-visszatekintek apró házunkra. Minden lépéssel zsugorodik képe a szememben, s szívemben egyre csak nő. Mi lesz veled? Kik fognak téged lakni? Isten adja, hogy jó gazdáid legyenek, és ápolják Mama virágait, melyeket ő oly nagy szeretettel gondozott.

Minden egyes lépés nehezített azon a hatalmas batyun, melyet hátamon hordoztam. Életünk apró töredékeinek fél mázsáját cipeltük benne, melyből máshol egy új egészet kényszerültünk építeni. Később ezek könnyedén a kedves emlékek tüskéjévé válhatnak, könnyet csalhatnak szemünkbe régi emlékeinkkel, és a ténnyel: már sosem lesz semmi a régi.

S bár ezt képtelennek látszott elfogadnom, a hátrahagyott otthonom, terek, iskolák, templomok, s végül az indulásra készen álló vonat öreg, szürkés-barnás deszkái darabonként tépték ki szívemből azt a csekélyke reményt is, melybe úgy igyekeztem kapaszkodni. Ottmaradt útravalóként a búbánatot, rettenetet.

A bevágódó ajtóval pedig ránk omlott a sötétség, s egymásnak egyetlen támaszként maradva zakatolt alattunk a vonat a kilátástalan reménységbe.